Ajakučas
Ajakučas (isp. Ayacucho, keč. Wamanqa) – miestas Peru pietuose, prie Limos-Kusko plento; Ajakučo departamento ir Uamangos provincijos centras. Miestas įsikūręs Andų kalnų slėnyje, 2761 m aukštyje. 140,2 tūkst. gyventojų. Sidabro lydymas, odos, tekstilės, maisto pramonė. Apylinkėse auginami kukurūzai, kviečiai, miežiai, vynmedžiai. Yra San Cristóbal de Huamanga universitetas (įkurtas 1677 m.). Gausu kolonijinės architektūros paminklų: bažnyčios ir vienuolynai (XVI–XVIII a.), katedra (XVII a.), rotušė ir rūmai (XVIII a.).